Måske er det bare tilfældigt. Måske er det bare, fordi Lars Løkke skulle have antallet af ministre til at gå op i en større partipolitisk kabale. Men det lugter. Fælt og muggent.

For hvorfor er det, at der nu for første gang i danmarkshistorien er tiltrådt en minister, der alene har ’ældre’ som sit ressortområde? En ældreminister?

Man tror, det er løgn. Og så på et tidspunkt, hvor vi aldrig har brugt flere penge på de ældre, og hvor der ikke forgår en finanslov, uden at de ældre endnu engang har fået flere milliarder.